**Juri Mišin** (ametlik nimekuju **Yury Mishin**, vene keeles *Мишин, Юрий Александрович*; 17. septembril 1946 Narva – 29. detsember 2011 Kingissepa rajoon, Leningradi oblast) oli Eesti ühiskonna- ja poliitikategelane, Narva Linnavolikogu liige ja Eesti Venemaa Kodanike Liidu esimees.

Elulugu
-------

### Haridus

Juri Mišin lõpetas kaugõppe teel Tallinna Polütehnilise instituudi. Pärast ajateenistust õppis ta Leningradi Tehnoloogiaülikoolis, kus ta omandas insener-elektriku ameti.[*viide?*] Mišin töötas Kreenholmi manufaktuuris eri ametikohtadel 12 aastat. Ta alustas elektrikuna ja lõpetas elektromehaanikatsehhi ülemana.

### Poliitiline ja ühiskondlik tegevus

Nõukogude ajal töötas Juri Mišin Eestimaa Kommunistliku Partei Narva linnakomitee instruktorina. Kui EKP 1990. aastal lõhenes, kuulus Mišin selle keskvõimumeelsesse tiiba, nn Ööparteisse.[*viide?*]

Alates 1992. aastast juhtis ta Venemaa Kodanike Liidu tegevust Eestis, mille üheks eesmärgiks on Eestis elavate Venemaa Föderatsiooni kodanike sidemete säilitamine oma ajaloolise kodumaa, keele ja kultuuriga. Liit osutas Mišini juhtimise ajal abi Venemaa kodanikele passi taotlemisel, vahetamisel ja väljaandmisel, pakkudes sisuliselt konsulaarteenust.

Aastail 1991-1993 oli Mišin Narva linnavolikogu liige. Mišin oli üks 16.-17. juulil 1993. aastal Narval ja Sillamäel toimunud autonoomiareferendumi eestvedajaid. Eesti riigi esindajate hinnangul oli referendum ebaseaduslik.

2009. aastal toimunud kohalikel valimistel moodustas Mišin oma valimisliidu Juri Mišini blokk – Meie kodu on Narva. Kokku sai Mišin valimistel 1017 häält ja osutus valituks Narva Linnavolikogu liikmeks. Juri Mišin kuulus Narva Linnavolikogu revisjonikomisjoni koosseisu.

Euroopa Parlamendi valimistel samal aastal kandideeris Mišin Ühendatud Vasakpartei nimekirjas, saadikukandidaadiks esitasid ta Narva Vene kodanikud.

2011. aasta Riigikogu valimistel kandideeris Juri Mišin valimisringkonnas nr. 7 (Ida-Virumaa) Vene Erakonna Eestis nimekirjas ja kogus 975 häält, kuid ei osutunud valituks.

2011. aasta lõpus hukkus Mišin Venemaal Kingissepa rajoonis liiklusõnnetuses.

### Isiklikku

Juri Mišin oli sünnijärgne Eesti kodanik, kuid ta vältis 2009. aastani endale Eesti kodakondsuse vormistamist. 2009. aastal võttis ta lõpuks Eesti kondakondsuse, et kandideerida Euroopa Parlamenti. Samas Venemaa Föderatsiooni kodakondsuse võttis ta omale juba 90. aastatel ning soovitas korduvalt seda teha ka teistel Eesti venelastel. Kuigi Eesti kodakondsuse seadus keelab topeltkodakondsuse, ei luba Eesti Vabariigi põhiseadus sünniga omandatud kodakondsust ka ära võtta.

Mišin väitis end mitmel korral olevat Eestis mitteametlikult oma tegevust jätkava Eesti Kommunistliku Partei esindaja.

Viited
------

1. 1 2 3 4 5  "Venemaal hukkus liiklusõnnetuses Juri Mišin" Postimees/BNS, 29.12.2011
2. 1 2 3 4  Ilja Smirnov (01.02.2012). "Mišinile taotletakse posttuumselt linna aukodaniku tiitlit". *Põhjarannik*.
3. ↑  "Narva linnavolikogu revisjonikomisjon: Koosoleku protokoll". *Narva linnavolikogu*. 07.11.2011.
4. ↑  "Vasakparteist pürivad Euroopasse nii Juri Mišin kui ka Malle Salupere" Postimees, 14.04.2009
5. 1 2  Jüri Nikolajev (26.01.2009). "Juri Mišin: Eesti pass on teinud mu elu keeruliseks". *ERR*.
6. ↑  Diana Kukk (05.03.1996). "Eestis rikutakse pidevalt Vene kodanike õigusi". *Post: Rahva Tõeline Hääl*.
7. ↑  "Narvas tähistas 600 inimest revolutsiooni aastapäeva". *Põhjarannik*. 09.11.2011.
8. ↑  "Kes esindas Krasnojarskis olematut Eesti komparteid?". *Eesti Ekspress*. 21.12.2005.